# Педагогтің танымы мен тағылымы

# *Жадынама*

***(Қазақ тілі пәнінің ұстаздарына арналған)***

Алматы, 2014

Әл-Фараби атындағы Қазақ ұлттық университеті

ЖОО-ға дейінгі білім беру факультеті

П.ғ.к., доцент М.Б. Коккозованың жетекшілігімен құрастырылды: Құрастырушылар: Наралиева Р., Амирова М.Ж., Масимбаева А.Ә.

# Педагогтің танымы мен тағылымы

# *Жадынама*

***(Қазақ тілі пәнінің ұстаздарына арналған)***

Алматы – 2015

**УДК**

**ББК**

**Пікір жазған: ф.ғ.д., проф. Д.Әлкебаева**

**Коккозова М.Б., Наралиева Р., Амирова М.Ж., Масимбаева А.Ә.**

# *К* Педагогтің танымы мен тағылымы.  *(Қазақ тілі пәнінің ұстаздарына арналған жадынама).*

**Алматы: әл-Фараби атындағы Қазақ ұлттық университеті, 2014. – 39 б.**

**ISBN**

**Алғы сөз**

**ЖОО-дағы қазақ тілі пәнінің педагогикалық қызметі**

 Жоғары оқу орындарындағы қазақ тілі пәні ұстаздарының педагогикалық қызметі білім алушының дербес тұлға ретінде, маман ретінде қалыптасуына, оның тиісті дәрежеде мемлекеттік тілді меңгеруіне, кәсіби дайындығына бағытталады. Қазақ тілі пәні оқытушыларының педагогикалық қызметі дәрісхана ерекшелігіне әртүрлі деңгейде ұйымдастырылады. Ұстаздық қызмет кәсіби немесе кәсіби емес сипатта болуы мүмкін. Кәсіби емес ұстаздық қызметпен іс жүзінде ересек адамдардың барлығы күнделікті өмірде шұғылдана алады. Тәрбиеші немесе ұстаз болу, тәлім бере алу мүмкіндігі мен құқығы кез келген адамға кәсіби емес педагогикалық қызметті атқаруына септігін тигізеді. Кәсіби емес педагогикалық қызмет атқарушы тұлғалар осы салаға қатысты мәселелерді кәсіби емес деңгейде шешеді. Тәрбие бере алу мүмкіндігі мен құқығы – әр адамның бойындағы қасиеттердің интеллектуальдық ортаның әлеуметтік-педагогикалық шарттарымен, оның өзге адамдармен қарым-қатынастарына орай сезімін, мінез-құлқын бейімдеу ала білу қабілетімен ұштасады. Оқытушылық қызмет атқарудың негізгі шарттары әр адамның бойында болғанымен, бұл қызмет әрқашанда өз дәрежесінде танылып, жүзеге асырла бермейді.

Кәсіби педагогикалық қызмет ұстаздар қызметінің басты функциясының, білім деңгейлерінің негізіне, ережелер мен әдістердің жүйесіне сүйене отырып, жүзеге асырылады. Оқытушы қызметіне, білім-тәрбие беру үдерісіне байланысты туындаған мәселелер педагогикалық кәсіби деңгейде қарастырылып шешіледі. Қазақ тілі пәні ұстаздарының жоғары оқу орындарындағы педагогикалық қызметінің басты бағыты қазақ тілі пәнінен білім алушының талабы мен сұранысына қарай өз деңгейінде білім беру және білім кеңістігінде оқу үдерісі мен тәрбие ісін тығыз байланыстыра отырып, білім алушы жас ұрпақты ұлттық құндылықтарды бағалай білуге, өз Отанын сүюге баулу болып табылады. Білім кеңістігінде атқаратын қызметіне орай ұстаздық іс-әрекеттерін жоспарлайды, қажетті оқу құралдарын, оқу үдерісіне керекті көрнекі құралдарды таңдай алады, педагогикалық міндеті мен жағдаятты, оқытушылық қызметінің өніміділігін, оқыту мен оқу сапасын сараптай алуы шарт. Қазақ тілі пәнінің оқытушысы өз қызметі мен міндетінің мәнін дұрыс түсінуі, қызметтің маңызының жоғарлығын сезінуі оқытушыға сәйкес дәрежеде қызмет етуіне және білімі-біліктілігін, ұстаздық шеберлігін үнемі дамытуына көмектеседі, жетілдіріп отыруына игі әсерін тигізеді.

Қазақ тілі пәні оқытушыларының оқытушы іс-әрекетіне қатысты педагогикалық қызметтің құрылымы мен білімділік, біліктілік, педагогтік ептілік, әдіскерлік қасиеттерін сипаттайтын басты функцияларына мыналарды атап көрсетуге болады:

1. жоспарлау-жобалау;
2. тәрбиелік-дамытушылық;
3. білім берушілік;
4. ұйымдастырушылық;
5. қарым-қатынастық,
6. педагогикалық әдептілік пен ізет;
7. диагностикалық;
8. аналитикалық;
9. әлеуметтік-азаматтық;
10. ұстаздық шеберлік,
11. прагматикаға сәйкес әдіскерлік:
12. кәсіби біліктілік әрекеттері.

Педагогикалық функцияның негіздерінен басқа да педагогикалық үрдісте (оқытушылық дәстүрде) мақсат, міндет. Әдіс-тәсіл, оқу құралдары, оқу мазмұны, оқу түрлері, субъект, нысан (объект) білім деңгейі, дәрежесі, білім көрсеткіші, нәтижесі секілді компонентері айрықша мәнге ие. Жоғары оқу орындарындағы қазақ тілі пәні оқытушыларының педагогикалық қызметін сипаттай келе және ұстаздық іс-әрекеттеріне талдай жасай отыра, қорыта айтқанда, оқытушылардың педагогикалық қызметі мен ұстаздың мақсаты қоғамның білім беру кеңістігінің талабы мен сұранысына қарай анықталады, отандық білім беру саласына тән ортақ мақсаттан бастау алады, прагматикаға сай пән оқытушыларын дәрісхана ерекшелігіне орай өз алдына нақты міндеттер қояды, функциясын нақтылайды, оқытушы іс-әрекетіне оқу жоспарына сай пәннің оқу-жұмыс бағдарламасын құрастырады, оқу үдерісіне қажетті оқу құралдарын, әдістемені, оқытудың түрін сараптап алады. Педагогикалық іс-әрекеттің нысаны – білім кеңістігінде танып-білу үдерісінің ерекше белгісіне ие белсенді тұлға, рухани өмірдің интеллектуалдық қабілеті бар білім алушы жастар, болып табылады. Білім алу барысында, оқу жылдарында білім алушы жастар тұлға ретінде, маман ретінде қалыптасудың, рухани дамудың қарқынды жолынан өтеді. Оқытушы бүгінгі білімді студенттің ертең білікті маман әрі патриот азамат болып қалыптасуы үшін оқу үдерісін тәрбие ісімен әрқашанда ұштастыра ұйымдастыруы қажет. Оқытушы қызметінің бір қыры білім алушылардың әрекетеріне басшылық етумен ісімен байланысты болады. Оқытушының басқару ісі білім алушымен өзара қарым-қатынастың негізінде құрылады. Педагог нақты уақыт аралығында, оқу кезеңдерінде ғана білім алушылармен жұмыс істегенімен, білім алушылардың болашағына бағдар береді, келешегіне жол сілтеу сілтейді, үміт отын жағады. Қорыта айтқанда, жоғары мектептегі қазақ тілі пәні оқытушылары жоғары оқу орнындағы педагогикалық қызметтің құрылымы мен күрделілігіне орай, міндеті мен талабына сай тиісті алуан түрлі функцияларды атқарады.

**Педагогтің танымы мен тағылымы**

Тәуелсіз ел тірегі – білімді ұрпақ десек, жаңа дәстүрдің күн тәртібінде тұрған келелі мәселе – білім беру, ғылымды дамыту. Өркениеттің өзегі білім, ғылым, тәрбие екендігіне ешкімнің таласы жоқ. А.Байтұрсынұлы: «Мұғалім қандай болса. Мектеп һәм сондай болмақшы. Яғни мұғалім білімді болса, ол мектептен балалар көбірек білім алады. Солай болған соң, ең әуелі мектепке керегі – білімді, педагогикадан хабардар, жақсы оқыта білетін мұғалім». Өркендеу үшін керегі – білім ордасы болса, оның жаны мұғалім, ұстаз екені баршаға мәлім.

Бүгінгі таңда мұғалімдердің кәсіби даярлығының теориялық негіздерін ашып көрсететін маңызды зерттеулер баршылық. О.А. Абдуллина, Ю.П. Азаров, А.Н. Алексюк, Н.Д. Хмель, А.И. Щербаков және т.б. еңбегінде болашақ мұғалімдерді даярлау мәселесі қарастырылып, кәсіби қабілетін анықтау бойынша жұмыстар жүйеленген. К.С. Оспанов, С.І. Әбілдина, К.А. Сарбасова және т.б зерттеулерінде жоғары оқу орнында маман даярлауға аса мән беріліп, жас педагог тұлғасын қалыптастыру мәселесі өз шешімін тапқан. Ұлы ағартушы Ы. Алтынсариннің «Маған жақсы мұғалім бәрінен де қымбат, өйткені жақсы мұғалім – мектептің жүрегі» - деген сөзі бар.

Оқытушының кәсіби іс–әрекетінің табысты болуы, олардың еңбек ұжымы мен қоғам өміріне қаншалықты тез араласып кетуі мен өз кәсіби қызметтерін қаншалықты нәтижелі орындай алуына байланысты болып жатады. Қазақстан Республикасының «Білім туралы» заңында білім беру жүйесінің жеке адамды қалыптастыруға, жетілдіруге және кәсіби шыңдауға бағытталған рөлі атап көрсетілген. Олар:

* педагогикалық дағдыларды жетілдіру;
* оқу жоспарында және пәндерді оқыту әдістемесінде тұрақты инновацияға талпыну;

 - жоғары білім беретін мекемелердің элементі ретінде педагогикалық кадрлардың кәсіби деңгейінің өсуін қадағалау;

С.Л. Рубинштейн «Оқып-үйрену мақсатындағы оқу әрекеті, яғни, белгілі әрекетті орындаудың тәсілін игеру мен белгілі бір нәтиже алу мақсатындағы іскерлік әрекет – бұл психологиялық тұрғыдан алғанда әр түрлі әрекеттер».

Кәсіби педагогикалық іс-әрекеттегі танымдық әрекеттер, өзінің кәсіби шеберлігіне талдау жасауында, әдістемелеп және психологиялық-педагогикалық әдебиеттермен қарулануында тәлімгер ұстаздардың тәжірибесін қолдануында жүзеге асады. Оқытушы өз жұмысын атқару барысында әдістеменің талаптарына сай сабақтың барлық түрлерін, типтерін жоспарлайды және сабақтан тыс қоғамдық жұмыстар да оның іс-әрекетінің құрылымына кіреді.

Маманның кәсіби іс-әрекетке табысты бейімделуінің үлгісі:

1. Мотивациялық өлшемдер:

* Өзінің кәсіби іс-әрекетіне деген қызығуы. Өзінің кәсіби шеберлігін дамыта алуы.

Көрсеткіштер:

- таным және кәсіптік қызығудың болуы;

 – үздіксіз білім көтерудің жеке және қоғамдық маңыздылығын игеруі.

2. Бейімділік өлшемдер:

 - бейімділік жағдайына бағдарлай алуы;

 - микроорта өзгерістеріне сай іс – әрекетін өзгертуі.

Көрсеткіштер:

* студент мәртебесінен мұғалім мәртебесіне ауысу ерекшелігін сезіну;
* бейімділік іс – әрекетіне тән қиыншылықтарды жеңе алуы.

4. Танымдық өлшемдер:

* әлеуметтік кәсіби қоршаған ортаны жедел тани алуы;
* өзін кәсіби жүзеге асырудың нәтижесі әдіс – тәсілдерін пайдалануы.

Көрсеткіштер:

-жеке адамның базалық, мәдениет, кәсіптік білімін тәжірибеде қолдана алуы;

-әлеуметтік қоршаған ортаны және жаңа талаптар біліп тануы.

5. Кәсіби педагогикалық өлшемдер:

- өзінің кәсіби іс–әрекетінің мақсаты мен міндетін анықтай алуы;

- педагогикалық кәсіби қарым – қатынастың үрдісті жүзеге асыруы.

*Көрсеткіштер:*

-өз пәнін кәсіби жете білуі;

-оқыту тәрбиесі – психологиялық, педагогикалық негіздерін білуі;

-педагогикалық үрдісті жоспарлап, жүзеге асыра білуі болып табылады.

 Мотивациялық бөлігі таным мен кәсіптік қызығуын, педагогикалық іс-әрекетке эмоцияналды жағымды нұсқаудың болуын, кәсіби шеберлігін ұштауға талпынысын көрсетеді.

Бейімділік бөлігі танымдық іс-қимылдың жүзеге асуын педагогикалық қарым-қатынасты орната алу іскерлігі мен дағдыларын сипаттайды.

Танымдық бөлігі педагогикалық үрдістің негізгі сипаттамасын білуі мен кәсіби біліктілігін тәжірибеде қолдана алуын айғақтайды. Іс-әрекеттік немесе кәсіби-педагогикалық үрдісті жоспарлап жүзеге асыра білуін, өзінің және оқушылардың іс-әрекеттеріне талдау жасай алуын танытады.

Оқытушы қандай болуы керек?

Біріншіден, оқытушы жеке көзқарасы бар және соны қорғай білетін жігерлі тұлға және маман ұстаз болуы қажет. Зерттеушілік, ойшылдық қасиеті бар оқытушы жалтақ болмайды.

Екіншіден, оқытушы педагогикалық, психологиялық білімін жетілдіріп үйренумен қатар, сол білімін күнделікті ісіне шебер пайдалана білуі қажет. Ғаламдану үдерісіне сай тыңдаушының кез келген сұрағына жауап бере алуы керек. Көп білуі үшін көп оқу керек. Сонымен қатар қазіргі заманауи қажеттілік – «ғаламтор» жүйесін жақсы меңгеруі де өте қажет.

Үшіншіден, стандартты оқулықтарды пайдалану оқытушының білім берудегі жетекші рөлін жойды. Енді білім негіздерін өз бетінше оқып үйренуіне тыңдаушыны баулу міндеті тұр.

Төртіншіден, оқытушының ұйымдастырушылық, құрылымдық, бейімділік, сараптамалық қабілеттермен қатар өз бойындағы педагогикалық жағдаяттарды, құбылыстарды талдай білуі, солардың пайда болу себеп-салдарын анықтай білуі шарт.

Бесіншіден, оқытушының адамгершілік, саяси-идеялық ұстанымы жұмысында көрініс тауып, ол ұстанымды тыңдаушы тәрбиесіне негіз етіп алуы шарт. Қысқасы, тыңдаушы ықпал ету объектісі емес, ынтымақтаса қызмет ететін тұлғаға айналуы керек. Әрбір оқытушы ұлттық құндылықтарды меңгеріп өз ісінде инновациялық әдістерді пайдалануы тиіс.

Оқытушының сан-салалы, алуан-қырлы, ізденіс-толғанысы, білім деңгейі, әдістемелік, ұстаздық біліктілігі, шеберлігі сабақтан көрініс табады. Сабақты жаңаша ұйымдастырып, өзіндік тың ізденістерге талпынған ұстаздың ұтары анық. Сабақ өту барысында ұстаз ерекшелігі – оқу материалдарымен және тыңдаушылармен жұмыс жүргізуінде. Осыдан оның жұмысының екі бағыты айқындалады: І. Оқытушы оқу материалдарын терең меңгеруге және өзі сабақ беретін пәнді негізді түрде білуге, сонымен қатар ол материалдарды өткенде тыңдаушыларға нақтырақ түсінік беру жолдарын қарастыру; ІІ. Оқытушы тыңдаушылардың психологиясы мен қабілеттіліктерін білуі тиіс, сабақтан тыс уақыттағы тыңдаушыларды оқыту мен тәрбиелеуге және олардың дұрыс дамуына қажетті педагогикалық, әдістемелік, сонымен қатар арнайы білімдердің, іскерлік пен дағдылардың және оқыту мен тәрбие берудің мақсаты мен міндеттеріне сүйенуі қажет.

Жоғары оқу орындарында оқыту мен тәрбие беру үрдістерін бір-бірімен байланыстыра отырып, тыңдаушылардың бойында ғылыми дүниетанымын, адамгершілік, саяси саналарын, еңбек сүйгіштік қасиеттерін қалыптастыру – әрбір оқытушының міндеті.

Педагогтің кәсіптік рөлі, орны, педагогтік кәсіптік мінез-құлқының этика – деонтологиялық нормалары болады.

Педагогтің өзін-өзі жігерлендіру теориясы, тұлға құрылымы, «маман моделі». Педагогтің тыңдаушы тұлғасын жете түсіне білу қабілеті. Оның сөйлеу тілі, оған қойылатын талаптар, экспрессивтілік т.б. сабақта психологиялық комфорт жасай білу. Яғни, сабақ өтуге, оны тез ұғып түсінуге толық жағдай жасай алуы керек.

Тұлғаның өзін-өзі жетілдіруі. Курстар, сатылай білім алу арқылы дәреже-деңгейін көтеру. Психологиялық ұстанымдылықты қалыптастыру. Жүйке жүйесі (стресс, дистресс) кикілжің себептерін ашу үшін психогигиенаның негізгі ережелерін біліп, оны қолдана алу. Педагогтің басқаны өзіне сендіру өнері. Тыңдаушы өзіне сендіруінің ғылыми негіздері, ұғымы, тәлім-тәрбиеге әсері, әдіс-тәсіл ережелері бар. Педагогтің керағарлық жағдайларды басқара білу қабілеттері де болуы керек. Ол жағдайлардың шығу мүмкіндігін білу, оны шешуде педагогтің басшылыққа алатын моральды – этикалық нормалары болуы керек.

М.Жұмабаев: «Ұлт тәрбиесі баяғыдан бері сыналып келе жатқан тақта жол болғандықтан, әрбір тәрбиеші сөз жоқ, ұлт тәрбиесімен таныс болуға тиіс. Сол ұлт тәрбиесімен тәрбие қылуға міндетті». Сондықтан да әрбір ұстаздың кәсіптік білімі ұлттық тәлім, тәрбиемен біте қайнасып жатуы керек, олай етпей білім берем деу құр әурешілік. Жас буынға ата тегін қадірлеу, ел намысын қорғау, әдет-ғұрпы мен салт-дәстүрін, сөз асылын құрметтеу, туысқандық ережелерді сақтау, табиғатты аялау, дала философиясын білу, оның заңдылығынан шықпау сияқты өмірге қажетті қағидаларды ұстаз сіңіре білуі керек.

Оқытушы – тыңдаушының жеке тұлғасын қалыптастырушы, маңызды тәлім-тәрбие өнегесінің бастаушысы, жарқын үлгісі, тыңдаушыларының қиялын самғатып, арманын көкке ұмсындырушы тұлға. Оқытушының кәсіби білік дағдыларын шыңдауы оның ұстаздық тәжірибе жинақтауының ең басты алғы шарты болып табылады. Оқытушының кәсіби білік дағдылары өз кезегінде оның жеке кәсіби-педагогикалық мәдениетін көрсететін өлшем. Оған оқытушының жеке мәдени деңгейі, адамгершілігі, тәлім-тәрбиесі, ізденімпаздығы, зерттушілігі жатады. Оқытушы кәсіби білімін үздіксіз жетілдірген жағдайда ғана тыңдаушының танымдық, шығармашылық қабілетін дамытып, ғылымға деген қызығуын қалыптастыра алады. Сондай-ақ, оқытушы жаңалық жаршысы ретінде оқытудың тиімді тәсілдерін, озық тәжірибелерді сараптап шығармашылық ізденіс үстінде болуы керек.

Білім беру ісінде ұстаз шешуші әрі басты тұлға «Шәкірттің жақсы болмағы ұстазынан» деп тегін айтпаған. Ж.Аймауытов ұстаз қызметін былай сипаттайды: «Балаларға сабақ берумен, білім үйретумен оқытушының қызметі тәмам болмайды». Ол балаларды тәрбиелеуге, үгіттеуге міндетті, басқаша айтқанда, мұғалім қарапайым қызметкер емес, ол шәкірттердің алдағы өмірін,бір күндерде зарығатын, торығатын, қауіп-қатерге ұшырайтын өмірін көз алдына келтіріп, өз басынан кешірген тәжірибесіне сүйеніп, шәкірттерге келешекте жазатайым аяғын шалыс басып, өмірден соққы жеп өкінбеске күні бұрын сақтандыратын қорғаушысы, қамқоры.

Қазіргі әрбір тыңдаушы ерекше әлеуметтік топқа жатады, ол ертең зиялы қауымның қатарын толтыратын сауатты да саналы азамат – тұлға. Елінің өркенді істерін ертеңге жалғастырып, жерін, халқын сүйетін адал патриотты тәрбиелеу құзыреттілігі, ең жоғарғы құзыреттілік - ұстаздар қолында.

Тыңдаушыны ЖОО оқытушысының бойындағы идеал, сенім, принцип (ұстаным), көзқарас, қызығушылықтарды үйлестіре алу, педагогтік талант, өз жұмысына деген сүйіспеншілік, педагогтік шеберлікті ұстау жолындағы талмай ізденіс, әр тыңдаушыға деген жеке назар, мәдени әдет-дағдыларды қалыптастыру сияқты қабілеттер қызықтырады. Педагог «білімді тасымалдаушы» ғана емес, бүгінгі жоғары білімді де жан-жақты дамыған мамандарды дайындау талаптарына жауап беретін толыққанды тұлға.

Педагогикалық шеберлік деген ұғымды әртүрлі мағынада түсінуге болады. Негізінен, педагогикалық шеберлік – педагогтің кәсіби іс-әрекетінің жоғары деңгейі. Шеберліктің нақты көрсеткіштері еңбек сапасы. Педагогтің педагогикалық жағдайларға сай мақсатты іс-әрекеті, оқыту мен тәрбиелеуде жоғары деңгейге жетуіне ұмтылысы іскерлік дағдыларын орнықтырады.

Педагог тыңдаушыларды өз ғылымына үйрететін маман болу керек. Көптеген ғылыми жаңалықтарды ашу ісіне дайындығын, оқыту үстінде талантын, талабын байқауы, «ғалым-педагог» деген сөздің мағынасы тереңнен тануға жол ашады. Педагог шеберлігінің нақты көрсеткіштері оның жоғары деңгейдегі еңбегінің әртүрлі педагогикалық тәжірибелері арқылы нәтижелерге қол жеткізу болып табылады.

Нарыққа өту білім берудің, дамудың жаңаша бағыттарын әртүрлі кезеңнен эволюциялық жолының өзгеруіне әкеліп соқтырады. Бұл жолда өмір сүрудің нақтыланған жаңа жағдайлары қалыптасады. Жоғары технологиялық қоғамда ойдағыдай қызмет атқару үшін білім деңгейін біліктілік пен шеберлікті үнемі арттырып отыру керек. Тоқтаусыз білім беру – жаңа оқу ұстанымдарын негіздеуге бағыттайды. Тіпті бүгіннің өзінде адамның өзін-өзі дамытуы және өзін-өзі тәрбиелеуі, өмір бойы өзін-өзі жоғарғы деңгейге көтеруі, оқыту жүйелерінің сапасынан байқалады.

Педагогтік шеберлікке әртүрлі білім саласын біріктіре отырып, педагогикалық әдет-дағды жүйесін қалыптастырып және педагогтің жеке тұлғалық ерекшеліктерімен үйлестіргенде ғана педагог өз мақсатына жете алады.

**ПЕДАГОГ ИМИДЖІ**

ХХІ ғасырдың педагог маманы біріншіден, білімнің теориялық мазмұнын тілдік тәжірибемен ұштастыру керектігі, екіншіден, өркениет қоғамның ғылыми тынысын сезінуі, үшіншіден өзінің ғылыми көзқарасының жаңа танымдық негізге бағыттау қажеттігін жан-жақты ескеру керек.

Теориялық білім мен жоғары дамыған тәжірибенің қосындысы болып табылатын педагог шеберлігі шығармашылық арқылы бекіп, сол арқылы көрініс табады.

XXI ғасыр педагог имиджіне тоқталатын болсақ, имидж – ағылшын тілінен аударғанда «бейне», «кейіп» деген мағына береді.

Тәуелсіздік алған алғашқы күннен-ақ Қазақстан білікті мамандар даярлау мен білім саласын әлемдік стандарттарға сай реформалау мәселесіне баса назар аударды.

 Қазіргі заман педагогтың кәсіби іс - әрекетінің табысты болуы көбінесе имиджге байланысты. Сонымен имидж – сіздің бойыңыздағы талантыңыздың жарқырап ашылуы, өзіңіз туралы жақсы пікір қалыптастыру жолы. Әлемдік өркениеттің стандарттарын ұсынатын американдық психологтардың пікірінше, тамаша табыс феномені – адамның имиджі мен оның карьерасымен тікелей сабақтас. Сондықтан да кәсіби мамандығын
жан - жақты меңгерген педагог қана жоғары бағаланып, әріптестері мен шәкірттерінің ыстық ықыласына бөленбек. Адамды бір нәрсеге үйретудің ең жақсы жолы оның рухани қабілеттерін ашып, соларды дамыту болып табылады. Кейбір педагогтің бойынан өз ісіне деген селқостық, немқұрайлылық байқалады. Пән мен ісіне жауапкершілікпен қарамайтын, өз іс-әрекетінің адамгершілік мәнін түсініп, бағаламайтын адамдар педагог бола алмайды. Егер оқытушы мен тыңдаушыға деген сүйіспеншілікті бірлікте ұстай алса, онда ол – нағыз педагог. Кәсіби шеберлікке ие болу үшін әр сабаққа жүйелі дайындық керек. Әріптестер тәжірибесін үйреніп, ең тиімді, нәтижелі жақтарын өз бойына сіңіре алу және әдіс-тәсілдерді үйреніп отыруды қалыптастыру қажет.

Педагогтың мәртебесі мен беделі оның жеке имиджіне байланысты. Педагог негізінен психолог, себебі адамның ойын, білімін, жүріс-тұрысын сезіп, байқап, біліп отырады.

Жалпы имидждің құрамына төменде көрсетілген элементтерді жатқызуға болады:

- Қызметтік қарым-қатынас этикеті (корпоративтік ережелерді ұстану);

- визуальді белгілер - бойдың, дене бітімің, шаш үлгісінің үйлесімділігі;

- Өзіне сәйкес стильді анықтайтын элементтер: киім, аяқ киім, аксессуарлар;

- тіл табысу білу қабілеті ауызша және жазбаша тілдесу, дауыс ерекшілігі. Жаңа қоғам педагогтың имиджіне жаңа талаптар қояды, бірақ замандар бойы педагогтің бойында өзгермейтін мынандай қасиеттер бар:

**-** балаларды жақсы көру;

- мейірімділік;

- шынайылық;

- тілдесе алу икемділігі.

**Сыртқы имиджді құраушыларға:
-** мимика:
- дауыс ырғағы мен тембрі;
- киім киюі; жүріс-тұрысы; мәдениеті;
- қимыл;
- мәнер.

Айналаңыздағы адамның санасындағы сіздің бейнеңіз туралы көзқарас. Ол сізбен жүздесуден кейінгі сыртқы кейпіңіз бен өз - өзіңізді ұстауыңыздың тәрбиелік мәні мен сөйлесу мәнеріңіз арқылы қалыптаспақ. Сыртқы бейнеміздің үйлесімді әсер қалдыру үшін вербалды және вербалды емес қатынас қажет:

• Мәнерлі сөйлеу;

• Көндіре білу;

• Стиль мен киім түсінің психологиялық әсерін білу;

• Тұрған тұрысқа, мимикаға және мәнерге көңіл бөлу;

• Шыдамдылық;

• Байқағыштық.

**ҚАЗАҚ ТІЛІН ОҚЫТУДЫҢ МАҚСАТЫ МЕН МІНДЕТТЕРІ**

Білім берудің негізгі сатысында қазақ тілін оқытудың мақсаты – ана тілінің қоғамдық – әлеуметтік мәнін түсінген, тілдің қызметін жүйелі меңгерген, коммуникативтік біліктілікті дамыған дара тұлға даярлауға мүмкіндік туғызу.

Бұл мақсатты орындау үшін танымдық және пратикалық бағыттағы бірнеше міндеттер қойылды.

 ***Танымдық бағыт бойынша:***

*1. оқушының лингвистикалық дүниетанымын қалыптастыру, мұнда әрбір тілдік бөлшектердің жалпы тіл жүйесіндегі орнын, маңызы мен ерекшеліктерін ажырата білуіне қажетті іскерлік дағдырлады қалыптастыруы;*

*2. тілдің қоғамдық маңызын түсіндіру, ана тілінің бүгінгі таңдағы әлеуметтік рөлін, оның басқа тілдермен өзара байланысын, теңдігі мен бірлігін ұғындыру;*

*3. жастардың логикалық ойлауын, қабылдау, түйсіну әрекеттерін жетілдіру, шығармашылық қабілеттерін арттыру;*

*4. тілдік құбылыстарды абстракцялауды және жинақтауды білгізу, таным белсенділігін күшейту;*

*5. тіл факторлары арқылы жастардың рухани дүниесін жетілдіру, адамгершілікке, ұлтжандылыққа тәрбиелеу;*

*6. қазақ тілі сабындағы пәнаралық байланыс арқылы қоғам, табиғат туралы адамзат жинап қорытқан білім негіздерімен қаруландыру қажет.*

***Тәжірибелік бағыт бойынша:***

*1. жастардың сауаттылығын арттыру, әдеби тіл нормаларын меңгеру;*

*2. тіл мәдениетін қалыптастыру, ауызекі сөйлеу, жазу, тыңдау мәдениеттерін талаптарына сай дағдыларды жетілдіру;*

*3. әр сабаққа бейнелі мағынадағы, фразеологиялық байлаулы мағынадағы бес-алты сөзді меңгеру боып саналады*.

**Сабақта оқу үдерісін құрудың дидактикалық негіздері**

Сабақтың тиімділігін оның құрылымдық компоненттерін дұрыс анықтау мен олардың бірлігіне байланысты.

 1. Мақсатты мотивациялық компонент.

Сабақ мақсатын оқытушының анықтауы, тыңдаушылармен біресе отырып сабақ міндеттерін айқындау.

 2. Мазмұндық компонент.

Сабақтың дәлдігі. Ғылымилығы. Қолайлылығы. Жүйелілігі және жинақтылығы. Практикалық бағыты. Тәрбиелік және дамытушылық мүмкіндігі.

 3. Іс-әрекеттік қызметтік компоненті.

 а) Оқыту әдістері:

Алған білімнің негізі бойынша: түсіндірмелі иллюстративті, репродуктивті, ішінара ізденіс, проблемалық зерттеу.

Сабақтағы оқыту әдістері төмендегі мәселелерге сәйкес келуі керек:

* сабақ міндеттеріне;
* оқу материалдарының мазмұны мен ерекшелігіне;
* тыңдаушылардың білім, білік, дағдыларының деңгейіне;
* сабақтың материалдық қамтамасыз етілуіне;
* оқытушының жеке ерекшелігіне, оның әдістемелік шеберлігімен дайындық дәрежесіне;
* тыңдаушылардың дайындығы мен мүмкіндігіне, жеке ерекшелігіне;
* уақыт мөлшеріне;

 ә) Тәрбие әдістері:

өзін-өзі және өзара бақылауларды қамтамасыз ету, дүниетанымды қалыптастыру, іс әрекетті ұйымдастыру, ынталандыру.

 б) Оқыту түрлері:

жеке, топтық, ұжымдық.

 в) Бағалау қортындылау бөлігі:

жетістіктерді бірлесе отырып бағалау, оқу үдерісіне түзету енгізу, қажетті бақылаулар жүргізу болып саналады.

**Оқытушыға қойылатын талаптар**

1. Сабақ міндеті мен мақсатын айқындап алу.
2. Тыңдаушы қызығушылығын арттыра отырып, зейінін аудау.
3. 80 минут бойында нені, қалай түсіндіру жолын бағдарлау.
4. Танымдық мақсатты жүзеге асыру.
5. Тыңдаушыға өз бетінше жұмыс ұйымдастыру.
6. Тыңдаушыға білім, білік дағдыларын дұрыс қалыптастыруды басшылыққа алу.
7. Әрбір тыңдаушыға жаңа тақырыпты меңгерудің жолын қарастыру.
8. Дәрісхана жұмысы мен үй жұмысы арасындағы байланыс құрылымын дұрыс құру.
9. Үй тапсырмасын түсіндіру, өз білімін жетілдіргісі келген тыңдаушыларға қосымша жүктеме беру.
10. Үй тапсырмасын орындауда жіберілген қателер себебін ойлану, оны жою жолдарын қарастыру.
11. Өз жоспарыңда жоспарланған жұмыстың нешеуін жүзеге асырдың? (Үлгермесең себебі не?)
12. Өз мақсатыңа жете алдың ба?
13. Тыңдаушы белсенділігі қанағаттандыра ма? Сабақта тыңдаушы белсенділігіне кедергі болған жайлар.
14. Сабақта кездескен қиындықтар, оны жоюдағы тыңдаушылар көмегі.
15. Тыңдаушы белсенділігін арттыруға себін тигізетін әдіс-тәсілдер.
16. Кері байланыс әдісі:

а) Сабақты меңгере алмаған тыңдаушы болды ма?

Себебі не?

 ә) Үлгерімі төмен тыңдаушыға қандай көмек керек?

**Сабақтың негізгі бөлімдері**

1. Ұйымдастыру сәті тыңдаушылардың сабаққа сырттай, іштей (психологиялық) әзірлігін көрсетеді.
2. Үй тапсырмасын тексеру.
3. Тыңдаушыларды сабақ мақсатымен таныстыру.
4. Жаңа тақырыпты тексеру үшін білім, біліктерін тексеру.
5. Жаңа материалдар мен түсінуге әзірлеу, яғни жаңа білімді меңгерту.
6. Түсінгендерін алғашқы тексеру.
7. Үлгілер бойынша жаңа материалдарға берілген жаттығуларды орындау барысында қалай меңгергендерін бақылау.
8. Бұрынғы білімдеріне сүйене отырып, проблемалық міндеттерді шешу жолдары арқылы білім алу және шығармашылықпен қолдану тәсілдерін меңгеру.
9. Сабақта отырғандарын қорытындылап, оны бұрынғы білімдеріне жүйелеп қосу.
10. Оқытушылар мен тыңдаушылар арқылы жүзеге асқан оқу әрекеттері нәтижесін бақылау, білімдерін бағалау.
11. Келесі сабаққа үй тапсырмасын беру.
12. Сабақты қорытындылау.

**САБАҚ ЭЛЕМЕНТТЕРІ**

1. Амандасу, сәлемдесуді үйрету;
2. Ыммен, қолмен керекті сөздерді үйрету;
3. Әріптерді үйрету;
4. Жазуды үйрету;
5. Сөздікпен жұмыс;
6. Салыстырмалы грамматика (қазақша, пуштунша, парсыша);
7. Суреттер көрсету арқылы:

 а) дүкенге, базарда, жатақханада, ауруханада, дәрісханада, емханада, азық түлік алу, т.б. үйрету (ауызша);

1. Дыбыстарды үйрету;
2. Отбасы туралы мәлімет айттыру;
3. Қазақ тілінің төл дыбыстарына ерекше назар аудару;
4. Тақтаға кесте қағаздар іліп түсіндіру.

**Сабақ жоспарының үлгісі**

Сабақтың тақырыбы:

Сабақтың мақсаты:

1. Білімділік
2. Дамыту
3. Тәрбиелік мәні

Көрнекіліктер:

Сабақтың түрі:

Қолданылатын әдіс-тәсілі:

Пәнаралық байланыс:

1. Ұйымдастыру кезеңі;
2. Үй тапсырмасын тексеру;

 Сұрау:

а) жеке тыңдаушыдан;

ә) үй тапсырмасын тексеру

1. Қорытындылау
2. Жаңа тақырыппен таныстыру.
3. Сабақтың мақсатын анықтау.
4. Сабақ барысы:
5. Кіріспе сөз, әңгіме;
6. Көрнекілікке назар аударту, түсіндіру;
7. Өткен тақырыппен байланыс жасау;
8. Сабақтың мазмұнын бекіту;

а) сұрақ қою арқылы;

ә) бір- біріне сұрақ қойғызу арқылы;

б) кеспе қағаздар арқылы;

в) жаттығу орындату арқылы;

г) кітаппен (оқулықпен) жұмыс арқылы.

1. Сабақты қорытындылау.
2. Тыңдаушы білімін бағалау.
3. Үйге тапсырма беру.

а) мақсатын анықтау;

ә) қалай орындау керектігін оқытушының түсіндіруі.

1. Жаңа сөздерді сөздік дәптерге жазғызу болып табылады.

**Сабақтың типтері**

**І. Аралас сабақ**

1. Ұйымдастыру кезеңі.
2. Үй тапсырмасын тексеру.
3. Тыңдушының блімін тексеру.
4. Жаңа сабақтың мақсаты.
5. Жаңа сабақты түсіндіру.
6. Жаңа сабақты бекіту.
7. Қорытындылау, бағалау.
8. Үйге тапсырма беру.

**ІІ. Сабақтың түрі. Жаңа білім беру сабағы**

1. Ұйымдастыру кезеңі.
2. Тыңдаушының білімін тексеру.
3. Сабақтың мақсатын хабарлау.
4. Жаңа сабақты түсіндіру.
5. Жаңа сабақты бекіту.
6. Қорытындылау, бағалау.
7. Үйге тапсырма беру.

**ІІІ. Сабақтың түрі. Қайталау сабағы**

1. Ұйымдастыру кезеңі.
2. Үй тапсырмасын тексеру.
3. Сабақтың мақсаты.
4. Жаңа сабақты бекіту.
5. Үйге тапсырма беру.

**ІҮ. Сабақтың түрі. Қорытындылау сабағы.**

1. Ұйымдастыру кезеңі.
2. Сабақтың мақсаты.
3. Тыңдаушының білімін тексеру.
4. Үй тапсырмасын беру.

**ӘДІСТЕР**

**Түсіндіру әдісі**

 Қазақ тілінен берілетін білімнің бәрі бірдей тыңдаушылардың тыңдауы мен байқауы арқылы меңгеріле бермейді. Сондықтан да тілдік теориялық материалдар тыңдаушыларға оқытушының түсндіру арқылы да меңгертіледі.

 Қазақ тілі. оқытушының түсіндіруі дегеніміз – оның ұғымдары мен ережелерін логика заңдылықтарын басшылыққа ала отырып, ғылыми тұрғыда белігілі бір жүйемен тыңдаушыларға айтып беруі.

 Түсіндірудің негізгі өзіндік ерекшелігі – дәлелдеу. Оқытушының түсіндіруінде үнемі пайымдау, ой қорытындысын шығару, дәлелдеу дегендер болып отырады.

 Оқу материалдарын түсіндіру бір-ақ ізбен жүрмейді. Ол түрленіп отырады. Солардың негізгі түрлері мыналар:

1. Бағдарлама мен оқулықтағы берілетін білімді түгел түсіндіру. Түсіндірудің бұл түрін әр оқытушы бұрыннан қолданып та жүр.
2. Оқулық пен бағдарламада көрсетілген материалдардың ең негізгісін ғана оқытушының түсіндіруі. Бұлайша түсіндіргенде, оқытушы өтілетін материалдың ең өзекті мәселелерін ғана өзі түсіндіреді, ал қалғанын тыңдаушылар оқытушының көмегімен өздері меңгереді. Мәселен, оқытушы сөз тіркесі, тұрақты тіркестер, күрделі сөздерді салыстырып, олардың арасындағы айырым белгілерді түсіндіреді де, ортақ белгілерін көрнекі құралға сүйене отырып тыңдаушылардың өздігінен білуін талап етеді.
3. Тыңдаушыларға бағыт-бағдар беру. Оқытушы жаңа материалдарды өтерде тыңдаушыларға тек бағдар береді. Сонан кейін тыңдаушы көрнекі құралды пайдалана отырып, ол материалды өздері меңгереді. Мысалы, зат есім түрленуіне арналған кестеге қарап отырып, зат есімнің қандай жолдармен түрленетінін айту талап етіледі. Тыңдаушылар бұрыннан білетін материалдарына сүйеніп, көрнекі құралдың көмегімен жаңа материал жайында өз түсініктерін айтады. Оқытушы тек қана олардың айтқанын жүйеге келтіреді, толықтырады.
4. Тыңдаушылардың өздігінен түсінуі немесе түсіндіруі. Оқытушы өтілетін тақырыпты хабарлайды да, көрнекі құралды іледі. Сонан кейін тыңдаушылар оны байқайды да, оқытушының жетекші сұрағынсыз-ақ өздері сол жайында сөйлейді. Екінші сөзбен айтқанда, оқытушы тыңдайды, тыңдаушылар жаңа материалды түсіндіреді, яғни олар өзінше қалай түсінетінін айтады.

Түсіндірудің осылайша түрленіп отыруы тыңдаушылардың сабаққа деген ынтасы мен ықыласын, белсенділігін арттырады. Әрі олардың ойлау қабілетін дамытып, сөз байлығын арттыруға көмектеседі, сөйлеуге, ойын рет-ретімен айта білуге үйренеді.

**Әңгіме әдісі**

 Әңгіме әдісі тыңдаушыларға білім беруде қолданылатын көне әдістердің бірі. Әңгіме әдісі бойынша тыңдаушыларға оқу материалдарын меңгерткенде, оқытушы дәрісханаға жетекші сұрақтар қояды. Тыңдаушылар оған жауап қайтарады. Сөйтіп, оқытушы оқу материалдарын өзінің сұраулары мен толықтыруы, тыңдаушылардың жауаптары арқылы меңгертеді. Сондықтан да кейбір әдіскерлер әңгіме әдісін сұрақ жауап әдісі, кейбір әңгімелесу әдісі деп те атайды.

 Әңгіме әдісінде үнемі оқытушы сұрақ қоя бермейді, кейде тыңдаушылар да сұрақ қояды. Әйтеуір, дәрісханаға қойылған сұрақтар әңгіме туғызуға себепші болады. Сол себептен бұл әдіс әңгіме әдісі деп аталынады.

1. Әңгіме әдісі тыңдаушыларға тілдік материалды дұрыс талдауды, олардың өзіндік ерекшелігін есте сақтай білуді үйретеді.
2. Әңгіме әдісі тыңдаушыларды талдаған жеке фактілерін жинақтап, ой қорытындысын дұрыс шығаруға дағдыландырады.

3. Әңгіме әдісі тыңдаушыларды ұжым болып жұмыс істеуге үйретеді.

4. Әңгіме әдісі тыңдаушыларды ойлауға, тапқырлыққа дағдыландырып, қиялын шарықтатады.

5. Әңгіме әдісі әр тыңдаушының оқу материалын қаншалықты білетінін аңғаруға мүмкіндік жасайды.

Грамматикалық білім беруге қолданылатын әңгіме әдісі үш түрлі:

 1) хабарлайтын әңгіме;

 2) эвристикалық әңгіме;

 3) еске түсіретін әңгіме.

Хабарлайтын әңгіме дегеніміз – тыңдаушылардың бұрыннан білетін білімі мен тәжірибесіне және байқауына сүйене отырып, сұрақ-жауап арқылы оқытушының жаңа материалды түсіндіруі.

Эвристикалық әңгіме – сұрақ-жауап арқылы жаңа материалды тыңдаушылардың өзіне меңгерту. Эвристикалық әңгімеде тыңдаушылар тұрақты тіркестерді сөз тіркесімен немесе осы екеуін күрделі сөздермен салыстыра отырып, олардың әрқайсысының өзіндік ерекшеліктерін таниды, ой қорытындысын шығарады.

Еске түсіретін әңгіме дегеніміз – қайталау, жинақтау арқылы тыңдаушылардың грамматикадан бұрыннан білетін білімін бір жүйеге келтіру және соларды практикада қолдандыру.

Әңгіме әдісінің нәтижелі болуы көбіне оқытушыға, оның қойған сұрақтарына, сабақты ұйымдастыру шеберлігіне байланысты болады.

Тілді әңгіме әдісімен оқытатын оқытушылар мыналарды білуі шарт:

1. Әңгіме кезінде оқытушы аз, тыңдаушылар көп сөйлеуге (ереже айту, мысал келтіру, жолдастарының жауабының дұрыс-бұрысын дәлелдеуге) тиіс.
2. Сұрақ алдымен дәрісханаға қойылуы керек. Содан кейін аз паузадан соң оған жауап беретін тыңдаушының аты-жөнін атаған дұрыс. Мұндай жағдайда оқытушы сұрағына топ болып қатысқан дұрыс және топ болып жауап қайтаруға тырысады, тыңдаушылардың белсенділігі, жауапкершілігі артады.
3. Дәрісханаға сұрақтарды анық, айқын етіп қою.
4. Қиын сұрақтарды екі қайтара айту. Сол арқылы олардың тыңдаушыларға түсінікті болу жағын ескеру.
5. Қойылған сұрақтарға тыңдаушылардың қысқаша да, толық та жауап беруін талап ету.
6. Оқытушы қойған сұрақтарға жауап беруге барлық тыңдаушы қатысу керек.
7. Тыңдаушы жауабын әбден тыңдап алған соң ғана оқытушы оны мақұлдауға немесе толықтыруға құқылы.
8. Бір тыңдаушыдан сабақ сұрауға көп уақыт кетіруге болмайды. Өйткені, көп сұралған тыңдаушы да жалығады.
9. Тыңдаушыдан кеспе қағаз арқылы сұрауға да болады.
10. Оқытушының рұқсатымен жауап беріп тұрған тыңдаушыға дәрісханадағы басқа тыңдаушыларға сұрақ қойғызуға болады.
11. Тыңдаушылар жауабынан аяқталған ойды білдіруін және әдеби тілде берілуін талап ету.
12. Тыңдаушы жауап бергенде, оны кітапқа көз жүгіртпеуін, біреудің сыбырын қайталап айтпауын қадағалау. Екінші сөзбен айтқанда, әр тыңдаушы білгенін өз сөзімен баяндауы тиіс. Қай әдісті болса да ұзаққа созбай, басқа әдістермен алмастырып отырса, ол жаңа материалды түсіндіргенде де, сол сияқты қайталау, пысықтау да тыңдаушыларға білім беруге немесе білгенін түсіндіруге көмегін тигізеді.

Әңгіме әдісін кейде пікірталас әдісімен алмастыруға да болады. Пікірталас жасау үшін оқытушы тыңдаушылардың деңгейлерін анықтап, сараланған даму деңгейлеріне сәйкес келетін проблемалық мәселелерді алдын ала даралап келіп, соны талдауды ұсынады. Тыңдаушылар өз топтарының ішінде мәселенің шешімі туралы өз көзқарастарын ұсынып, оны дәлелдеп, көпшілікке танытуы керек. Бірақ белсенділігі жоғары тыңдаушылар мен белсенділігі төмен тыңдаушылардың бір топта болмағаны да дұрыс. Өйткені белсенді тыңдаушылар саябырсып қалған тыңдаушылардың пікірлеріне құлақ та аса бермей, дәрісханада күбір-сыбыр көбеюі мүмкін. Сондықтан пікірталаста оқытушы тыңдаушылардың даму деңгейлерін ескеріп отырғаны жөн.

**Жаттығу әдісі**

Граматикалық оқытуда жаттығу әдісінің мәні зор. Оқытушы тілдік материалды оқулық пен бағдарламаға сай, тіпті одан да көлемді, терең білімді тыңдаушылар санасына өте тиімді жеткізгенмен, жаттығу әдісін білмесе, жаттығу жұмыстарын жүргізбесе, ол көпке бармайды, ұмтылып қалады. Сондықтан да оқытушы тыңдаушыларға тілден саналы да терең, тұрақты да берік білім бергісі келсе, жаттығуға, дағдыландыру жұмыстарын жүргізу арқылы олардың дағдысын қалыптастыратын оқытудың жаттығу әдісін білуге тиіс. Қазақ тілінен тыңдаушылардың дағдысын қалыптастыру үшін жүргізетін жаттығулардың түрі көп. Сондықтан да оқытушы жаттығуға байланысты мыналарды білуге міндетті.

1. Белгілі бір жаттығуларды орындау үшін, тыңдаушылардың мол жаттығуды орындарлық білімі болуы шарт.
2. Тыңдаушылар жаттығуды не үшін орындайтынына, оның қандай пайдасы барлығына түсінсе ғана оны саналы түрде орындайды. Саналы түрде орындаған жаттығулар ғана грамматикадан тиісті дағдылар алуына көмектеседі.
3. Жаттығу тыңдаушының қызығуын, ынтасын, ықыласын арттыруға тиіс.
4. Жаттығу тыңдаушы назарын өзіне тартатындай болуы керек.
5. Жаттығулар кездейсоқ болмай, белгілі бір жүйемен орындалып отырылуы шарт.
6. Жаттығулардың түрлі-түрлі болып келуі.
7. Жаттығулар тек таяуда ғана өтілетін материалдарға негізделмей, бұрынырақта өтілген кейбір материалдарды да қамтуы қажет.
8. Жаттығулар тыңдаушылардың көп уақытын алмауға тиіс.
9. Шығармашылық жаттығулардың көбірек болуы қажет.
10. Әр жаттығу тыңдаушы еңбегінің нәтижесін көрсетіп отыруға тиіс.

Жаттығулар осы талапқа сай болғанда ғана тыңдаушылардың дағдысын қалыптастыра алады.

**Кітаппен жұмыс істеу әдісі**

Кітаппен жұмыс істеу әдісі сабақтың барлық кезеңінде қолданылады. Себебі, білім тыңдаушылардың тілдік құбылыстарды бақылауы арқылы да меңгерілетіні белгілі.

Тыңдаушыларға қазақ тілінен білім мазмұнын игеруіне оқулық пен көмекші оқу құралдары, ғылыми көпшілік әдебиет, журнал мен газет материалдарының мәні зор. Оқытушының түсіндіруі мен жаттығу жұмыстары кітапқа сүйенгенде ғана нәтижелі болады. Сондықтан да оқытушы тыңдаушыларға кітапты пайдалануды үнемі үйретіп отыруы керек.

Оқытушы тілдің белгілі бір единицасын түсіндіріп болып, тыңдаушылардың сұрауларына жауап берген соң, оқулықты алдырып, өтілген материалды кітаптан оқып шығуды тапсырады. Мұндай жағдайда көбіне ережелерді оқу ғана тапсырылады, кейде түсінігін оқу да талап етіледі. Содан кейін жаңа материалдарға байланысты оқытушының қойған сұрауларына жауап қайтарады. Көбіне оқытушы сұрақтарды жаттығуларды орындатып болып та қояды. Жаңа материалды пысықтарлық жаттығулар оқулықтан да, дидактикалық материалдардан да болуы мүмкін. Ол оқытушының қолдауымен шешіледі.

Қазақ тілінің оқулығы кейбір жағдайдаларда (өтілетін тақырып жеңілірек болғанда немесе ол алдында өтілгенге ұқсап келгенде) жаңа материалды түсіндірер алдында пайдаланылады. Оқытушының көрсеткен материалын тыңдаушылар өздігінен оқып, жаңа сабақты өздігінен меңгереді. Кейде сабақтың барысында дидактикалық материалдардан жеңіл-желпі тапсырмалар беріліп, сол арқылы жаңа материалды меңгеруге дайындық жасайды.

Оқулық пен дидактикалық материалдардың тыңдаушыларға үйде тигізетін көмегі мол.

Дегенмен тыңдаушылар оқулыққа тым иек сүйеп алып жүрмес үшін, оларға шығармашылық жұмыстар орындату қерек. Алдымен тыңдаушы кітаптан оқыған ережелерін талдап, өзі мысалмен дәлелдеп айта алатындай болу қажет. Сонан кейін оларға көркем әдебиеттен, газет – журналдардан оқып келуге тапсырмалар беріледі де, соларда кездескен грамматикалық тұлғаларды ауызша талдау, теріп жазып, олардың не үшін қолданылғанын біліп келу тапсырылады.

Көркем әдебиет немесе басқа кітаптар мен газет–журналдардан тапсырмаларды сабақ үстінде де орындатуға болады.

Міне, осылайша оқулық пен онан басқа да кітаптарды сабақтың мақсатына лайықтап, икемдеп пайдалану аса тиімді.

Сонымен, оқулықты және онан басқа кітап, газет – журналдарды тиімді пайдалану арқылы да тыңдаушыларға қазақ тілінен саналы білім беруге, дағдысын қалыптастыруға болады.

**САБАҚТЫ ТАЛДАУ ҮЛГІСІ**

Күні \_\_\_\_\_\_\_ Дәрісханасы\_\_\_\_\_\_\_\_\_\_\_\_\_ Пәні \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Оқытушысы: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Тақырыбы: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Мақсаты: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Сабаққа қатысу мақсаты:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Сабақтың кезеңдері:*

|  |  |  |
| --- | --- | --- |
| **Р/с** | **Негізгі мазмұны** | **Ескертулер** |
| 1 | Сабақ мақсатының қойлыуы |  |
| 2 | Өткен сабақты қайталауы |  |
| 3 | Тыңдаушы зейінін аударуға |  |
| 4 | Жаңа тақырыпты игерту тәсілі |  |
| 5 | Өткенмен байланысы |  |
| 6 | Проблемалық мәселені қоя білуі |  |
| 7 | Таным белсенділігі |  |
| 8 | Тыңдаушының өз бетінше жұмысы |  |
| 9 | Даралап оқытуды ұйымдастыру |  |
| 10 | Ауызша, жазбаша жұмыс дағдылары |  |
| 11 | Сабақтың ғылымилығы |  |
| 12 | Пәнаралық байланыс |  |
| 13 | Өмірімен байланыстылығы |  |
| 14 | Бағалау, оның нақтылығы |  |
| 15 | Көрнекілік қолданылуы |  |
| 16 | Уақытты тиімді пайдалануы |  |
| 17 | Үй тапсырмасының нақтылығы |  |
| 18 | Сабақтың тәрбиелік мақсатының орындалуы |  |
| 19 | Сабақты бекіту шеберлігі |  |

Күні \_\_\_\_\_\_\_ Пәні \_\_\_\_\_\_\_\_\_\_\_\_\_\_\_\_\_\_\_\_\_ Дәрісханасы \_\_\_\_\_\_\_\_\_\_\_\_\_\_\_\_

Оқытушысы: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Сабаққа қатысу мақсаты:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Сабақтың тақырыбы: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Сабақтың мақсаты: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Тыңдаушылардың білімін тексеру, бағалау

1 қаңтар 2 қаңтар 3 қаңтар

|  |  |  |  |  |  |
| --- | --- | --- | --- | --- | --- |
| Х |  | Х |  | Х | Х |
|  |  | Х | Х |  |  |
|  |  |  |  |  |  |
|  |  |  |  |  |  |
|  |  |  |  |  |  |

баға қоры

5-4 тыңдаушы

4-2 тыңдаушы

3-2 тыңдаушы

Сабаққа параметрлік талдау:

1. Сабақты ұйымдастыру.
2. Алға қойылған мақсаттың орындалуы.
3. Басты мақсатты айыра білуі, жүйелілігі.
4. Тыңдаушыларға білім деңгейіне сай жұмыс ұйымдастыру.
5. Тыңдаушы белсенділігі.
6. Тыңдаушы өзінің әріптестерінің білім деңгейін бағалай білуі.
7. Сабақтағы психологиялық жағдай.
8. Сабақтың ырғағы, темпі, уақытты тиімді пайдалану.
9. Оқу процесінің әр түрлілігі, қызықтылығы.
10. Дәрісті қортындылау, бекіту, баға қою.
11. Үй тапсырмасының мөлшері.

Жұмыс түрлері: Бүкіл дәрістік, топтық, жеке дара.

Оқыту әдістері: Иллюстративті, түсіндірмелі, зерттеушілік, проблемалық оқу дискуссиясы.

Құралдары: кестелер, слайдтар, модельдер, жеке жұмысқа арналған жинақ, үлестірмелі материал.

|  |  |
| --- | --- |
| Оқытушының іс-әрекеті | Тыңдаушының іс-әрекеті |
|  |  |

Ескертулер, қорытынды, ұсыныс

Жоғарыда айтылған жетістік, кемшіліктермен толық келісемін \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Дәріске қатысқан оқытушының аты-жөні\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Қазақ тіл пәні бойынша тест тапсырмаларын әзірлеудің технологиясы мен ерекшеліктері**

 Қазақ тілін шет тілі ретінде өзге тілді дәрісханада оқыту үдерісінде білім алушылардың тілді меңгеру деңгейін анықтап, бағалау барысында қолданылатын сынақтың белсенді нұсқасы – тестілеу жүйесі педагогикалық теория мен әдістеменің негізін басшылыққа ала отырып дайындалады. Тест тапсырмаларын әзірлеуде ең басты мәселе –прагматика. Тест тапсырмаларын даярламастан бұрын тест әзірлемешісі өз интенциясына сай прагматикасын айқындап, осы орайда тест тапсырмаларын жасап ұсынады. Тест әзірлемешісі әуелі белгілі бір тілдік аспектінің меңгеру аясын немесе тілдің негізгі аспектілерін жалпы толық қамтитын тест тапсырмаларын ұсынатындығын нақтылап алу керек. Әлемдік білім беру жүйесінде халықаралық қатынас тілі – ағылшын тілін меңгеру деңгейін бағалауға арналған TOEFL мен IELTS тестілеу жүйесі бар. Бұл тестілеу жүйелері тілді үйренушінің тілдің негізгі аспектілерін қандай сатыда меңгергенін анықтайтын деңгейлік бағалау жүйесі болып табылады. Біздің отандық лингвист ғалымдар да әлем мойындаған бағалаудың озық үлгісі ретінде TOEFL мен IELTS тестілеу жүйесін басшылыққа ала отырып, сонымен қатар елімізде жылдар бойы жинақталған отандық тәжірибенің озық үлгілерін пайдалануда, қазіргі уақыт талабына сәйкестендіріп, инновациялық бағытта білімді бағалау жүйесін қалыптастыру жолында еңбек етуде. Тағы да бір ескеретін басты жайт – тест тапсырушыдан оның тілді меңгеру деңгейін қай жақтан бағалайтындығын белгілеп алып, сол тілдік біліктілікке бағыттап тест тапсырмаларын әзірлеген дұрыс. Мысалы, сынақ тапсырушының қазақ тілінен алған білімін қай тұрғыдан тексеру мақсат етіп қойылды, осыған орай тест тапсырмалары жүйеленеді. Сонымен қатар қазақ тілін шет тілі ретінде өзге тілді дәрісханада оқыту үдерісінде сынақ тапсырушының тілді меңгеру деңгейін грамматикалық тұрғыдан емес, тілдің қатысымдық аясын қаншалықты игергенін анықтау маңызды болып табылады.Сондықтан да тест тапсырмаларын әзірлеу барысында нақты өтілген материалдардың негізінде, шынайы тілдік жағдаяттарға бағыттап тест тапсырмаларын дайындау қажет. Бір мазмұндағы мәндес тест тапсырмалары тест әзірлемешісінің прагматикалық талабына байланысты әртүрлі нұсқада ұсынылуы мүмкін. Тестік түрдегі тапсырмалар – білімді бағалауда педагогикалық өлшемдік теориясының негізгі ұғымы болып табылады. Ресейдің Мәскеудегі «Тест орталығының» профессоры В.С.Аванесов өзінің толықтырылып, екінші басылып шыққан еңбегінде тест тапсырмаларын әзірлегенде, тест әзірлемешісі білім көрсеткішін өлшейтін, белгілі бір заңдылықтарға сүйенетін педагогикалық құрал ретінде басты мынадай талаптарын басшылыққа алу керек деп көрсетеді.

Талап

тар

Қазақ тілін тіл үйренуші қандай деңгейде меңгерді және шынайы тілдік жағдаятта қалай пайдаланады деген түйткілді сұрақты шешудің негізгі жолы қазіргі уақытта тестілеу жүйесі болып саналады. Тест тапсырмасын әзірлеуде негізгі талаптарға сүйене отырып әзірлеу керек және де тапсырмаларды дайындау барысында тест тапсырмаларының мазмұны мен құрылымы әрбір тілдік деңгейлерге сәйкес болуы шарт. Себебі тест тапсырмалары тек тіл үйренушінің тілді қандай деңгейде меңгергенін ғана анықтап қоятын тілдік көрсеткіш қана емес, бұл сынақ нәтижесі оқыту үдерісінде тіл үйренушінің қандай тілдік дағдыларды дұрыс меңгере алмағанын айқындайтын, оқыту барысында қандай материалдарды, қай тіл ұстарту сабақтарын пысықтай түсудің керек екенін анықтайтын педагогикалық өлшемдік құрал да болып табылады.

«Тест бағаланушыға да, бағалаушыға да көмектеседі, яғни тестілер қол жеткен прогресті растайды және болашақ жұмысымызды жақсы жақтарға бұруға, ілгерілеуге бағыттайды.

Түйіндей айтсақ, жақсы тест аудиторияда тест тапсырушының моральдық ахуалын жақсартуға, оны қолдауға көмектеседі, сондай-ақ, көмекші оқу құралы да болып табылады.

Тілді тестілеу – өнер.

Тарихи мәліметтерге көз жүгіртсек, бүгінгі күндердегі тілдік білімді тестілеу оқытудағы қазіргі көзқарасқа сай келетін коммуникативтік мақсаттарды білдіреді».

Тест тапсырмаларын әзірлеу барысында тіл үйренушінің ең әуелі тілдік дағдыны меңгеруді қарапайым тілдік қатысымнан – амандасу мен қоштасудан, танысудан бастайды. Осыған орай ең алғашқы тест тапсырмалары тіл үйренушінің осы тілдік бірліктерді, сөйлеудің қарапайым үлгісін қандай дәрежеде қолдана алатындығын анықтауға құрылады. Мысалы,

1. Дұрыс жауапты көрсетіңіз.

..., апа?

А) Сәлем

В) Амансың ба

С) Амансыз ба

D) Сәлеметсің бе

2. Сөйлемді толықтырыңыз.

Танысайық. Менің ... – Гүлнәр.

А) аты

В) атым

С) атың

D) атыңыз

Мына тест тапсырмалары өзгетілді ортадағы тілдік қатысымның қарапайым түріне сәйкестендіріліп, тілдің күнкөрістік деңгейіне ең қажетті тілдік дағдыларды тілді үйренуші қалай меңгергенін анықтауға арнап құрылған. Тілдік біліктіліктің деңгейін анықтауға арналған бұндай тест тапсырмалары жекелеген тілдік бірліктерді меңгеру дәрежесін және тіл үйренушінің сөздік қорын, үйренген тілдік бірліктерін орынды қолдана алатындығын бағалайды. Сонымен қатар тест тапсырмалары білім алушының тілдік біліктілігін ғана емес, оқытудың тиісті деңгейде ұйымдастырылғанын немесе оқыту үдерісінде тіл ұстарту сабақтарында қандай материалдарды сараптау керек деген сауалдарға, оқыту ісіне байланысты тағы да басқа мәселелерді айқындап, олардың дұрыс шешімін табуға көмектеседі. Яғни тестілеу жүйесі сынақ тапсырушының да, оқытушының да жетістіктері мен қатар кемшіл тұстарын да саралауға септігін тигізіп, тіл ұстарту сабақтарын тиімді етіп ұйымдастыруда оқу жұмысының ұтымдылығын жетілдіруге де өзінің игі ықпалын тигізеді. «Лингвистикалық біліктілікті бағалау тестілерін орындау үшін алдымен лексика-грамматикалық, фонетикалық түсінік қалыптастыру керек. Ол үшін грамматикалық ережелермен мұқият танысып, сол бойынша тілдік материалды коммуникативтік қарым-қатынаста қолдана алатындай деңгейге жеткен жөн.Тест мазмұнында мүмкіндігінше тілдік терминдер қолданылмайды, тест тапсырушы мән мәтінге, лексика-грамматикалық құрылымдардың тіркесуіне қарай дұрыс жауапты таңдай алады». Тест тапсырмаларын орындағаннан кейін, әрине әрбір тіл үйренушінің сынақ нәтижесіне жеке-жеке талдау жасау, сабақты жеке тұлғаға бағыттап, солардың ынтасы мен сұранысына лайықтап сабақты ұйымдастыруға әсер етеді. Деңгейлік тест жүйесі тіл үйренушінің қай деңгейді қаншалықты дәрежеде меңгергенін, оның тілдік білімінің деңгейін анықтап қана қоймай, оқытушыға да өз жұмысын дұрыс бағалауға көмектеседі. Тест тапсырмалары тілдің бір ғана аспектісін қамтуға негізделмей, оның негізгі төрт аспектісін толық қамтуды мақсат етеді. «Тест – тест тапсырмаларының жүйесі. Тест тапсырмалары еркін немесе тестілеудің белгілі бір үлгісінің белгіленген тәртібімен орналастыруы мүмкін. Көбіне тапсырмалар қиындықтың артуына қарай орналастырылады». Сонымен қатар алғашқы кезеңде тіл үйренушіге коммуникативтік біліктіліктің белсенді түрі – айтылымға көп көңіл бөлінеді. Әлемге әйгілі халықаралық ағылшын тілінің Солтүстік американдық нұсқасын меңгертуге бағытталған TOFEL жүйесінде тіл үйренушіге әрбір деңгейінде айтылым аспектісі бойынша – 60 тіл ұстарту сабақтары, жазылым аспектісі бойынша – 20 жаттығу жұмыстары ұсынылады, тілді үйрету барысында, оқытуда негізгі басымдық айтылым аспектісіне беріліп ұйымдастырылады. Сонымен қатар әлемдік тіл мектептерінде әрбір деңгейді іштей екі немесе үш сатыға бөліп, тіл үйренушілерге сатылай оқыту әдістемесі бойынша білім беру жүйесі де қалыптасқан. Мысалы тілді мүлдем білмейтін жандарға тілдің нөлдік деңгейін – күнкөрістік тілдік қатысымды игертуден бастайды. Әрбір деңгейге сәйкестендіріліп тілдік бірліктер, сөйлеу дағдылары, тілдік оралымдар, сөз тіркестері, сөйлемдер беріледі. Тест тапсырмалары әрбір тілдік деңгейдің лексикалық минимумына және тілдік құзыретті қалыптастыру дағдысының дәрежесіне лайық әзірленеді.

**ТЕСТ ҮЛГІЛЕРІ:**

1. Қазақ алфавитіндегі әріп саны:

А) 36

Ә) 42

Б) 33

В) 32

2. Қазақ тілінің төл дыбыстары:

А) л,о,с

Ә) қ,ң,ә

С) ұ,у,с

В) т,р,к

3. Жуан дауысты дыбыстарды белгілеңіз:

А) е, а

Ә) ү, і

Б) ы, о

В) і, ы

4. Жіңішке дауысты дыбыстарды белгілеңіз:

А) құлақ

Ә) дене мүшелері

Б) мұрын

В) бас

5. Ұяң дауыссыз дыбыстар қатарын белгілеңіз:

А) в, б, г, ғ, ж .

Ә) б, в, к, с, д .

Б) л, д, р, м, п.

В) б,в,д, к, п.

6. Қ қандай дыбыс?

А) ұяң дауыссыз дыбыс

Ә) қатаң дауыссыз дыбыс

Б) үнді дауыссыз дыбыс

В) жіңішке дауысты дыбыс

7. Үнді дауыссыздан басталатын сөз:

А) зерек

Ә) намыс

Б) емен

В) ар

8. Дұрыс тасымалданбаған сөзді белгілеңіз:

А) бал - апан

Ә) күрес - ші

Б) ор – маншы

В) қа-лам

9. Түбір сөзді белгілеңіз:

А) ән

Ә) әнші

Б) әнқұмар

В) балалар

10. Түбірлес сөздерді табыңыз:

А) төбе, есік

Ә) өзен, көл

Б) қалам, қаламгер

В) қалам, дәптер

11. Жұрнақ жалғанған сөзді белгілеңіз:

А) жұмыста

Ә) жұмысқа

Б) жұмысшы

В) жұмыс

12. Сөздерге жалғанатын тиісті жұрнақтарын белгілеңіз.

 *Асық..., қи..., жағалас..., ұмыт... .*

А)-ма,-па,-пе,-ме

Ә) –па,-ма,-па,-па

Б)-па,-пе,-ба,-бе

В) ма, па, ба,бе

13. Қалау райдың жұрнақтарын белгілеңіз:

А)-са,-се

Ә)-ған,-ген

Б)-ғы,-гі

В)- қан, -кен

14. Көптік жалғаулы сөзді белгілеңіз:

А) сызғыштар

Ә) мамандық

Б) әжем

В) апам

15. Көп нүктенің орнына тиісті қосымшаны қойыңыз.

Көрші... ауланы тазалады.

А) -де

Ә) -ден

Б) –лер

В) –мен

16. Дұрыс жауапты көрсетіңіз.

 ..., ағай.

А) сәлем

Ә) амансың ба

Б) сәлеметсіз бе

В) сәлемәтсің бе

17. Диалогті толықтырыңыз.

- Кел, танысайық. Менің атым -Алтынай. Ал сенің атың кім?

- Менің ... - Баян. Танысқаныма қуаныштымын.

- Мен де қуаныштымын.

А) тегі

Ә) әкесінің аты

Б) аты жөні

В) атым

18. Диалогті толықтырыңыз.

-Танысып қойыңыз. Бұл бала – менің сыныптасым. Оның аты –Оразбек.

- Ал менің ... - Болатбек. Оразбек, сенімен танысқаныма қуаныштымын.

- Мен де танысқаныма өте қуаныштымын.

А) есіміңіз

Ә) әкесінің аты

Б) есімім

В) аты

19. Диалогті аяқтаңыз.

- Жансая,сіз қазір қайда оқып жүрсің?

- Жоқ, мен оқымаймын, жұмыс істеймін. Мен киім ательесінде ...

А) тігінші

Ә) тігіншісің

Б) тігіншіміз

В) тігіншімін

20. Көп нүктенің орнына тиісті қосымшаны қойыңыз.

Менің үйім мектепке жақын, ал досым...үйі алыс.

А) -тың

Ә) -дың

Б) -ның

В) –дің

21. Диалогті толықтырыңыз.

- Бану, мына балалардың қол арбасын қайдан сатып алдың?

- Маржан, бұл қол арбаны мен ... сатып алдым..

А) дүкенге

Ә) базардан

Б) сатушыда

В) сатып алушыдан

22.Көп нүктенің орнына тиісті қосымшаны қойыңыз.

Азамат дүкеннен екі кітап… сатып алды.

А) -ша

Ә) -қа

Б)- та

В) -хана

23. Дұрыс жауабын табыңыз.

Олардың тұңғыш баласы... жаста.

А) төрт

Ә) төртінші

Б) төртеу

В) төрттей

24. Көп нүктенің орнына қажетті сөз тіркесін қойыңыз.

Марат дүкеннен ... сатып алды.

А) бес кітаптар

Ә) бес кітап

Б) бесінші кітап

В) бестей кітап

25. Дұрыс жауапты көрсетіңіз.

Балқия, ... қайда оқып жүрсіз?

А) сен

Ә) сіз

Б) мен

В) ол

26.Дұрыс жауапты көрсетіңіз.

Мұрат, ... өзіңнің жұмысыңды ұнатасың ба?

А) мен

Ә) ол

Б) сен

В) сіз

27. Дұрыс жауапты көрсетіңіз.

Мен ... костюмді сатып алғым келеді.

А) осы

Ә) мынау

Б) мінекей

В) бұл

28. Асты сызылған сөзге сұрақ қойыңыз.

Мен жазда Түркістанға барып қайттым

А) қайда?

Ә) қалай?

Б) қанша?

В) қашан?

29. Асты сызылған сөзге сұрақ қойыңыз.

Біз алдағы сенбіде саяхатқа барамыз.

А) қашан?

Ә) қай кезде?

Б) қайда?

В) қалай?

30. Сөйлемді аяқтаңыз.

Мен ертең орталық мұражайға ...

А) барамын

Ә) барсын

Б) барсам

В) бар

31. Сөйлемді аяқтаңыз.

Сен туристерді Медеуге ...

А) апарсаң

Ә) апару

Б) апарар

В) апарасың

32.Көп нүктенің орнына әрекеттің болымсыз түрін қойыңыз.

Мұраттың бос уақыты болмаған соң концертке ...

А) бармады

Ә) барар

Б) барды

В) барған

33. Көп нүктенің орнына әрекеттің болымсыз түрін қойыңыз.

Алмастың қолы бос болса да, досына ...

А) көмектесті

В) көмектеспеді

С) көмектесі

D) көмектессе

34. Осы сәтте орындалып жатқан әрекетті көрсетіңіз.

А) Жоспар бойынша бүгін біздің топ жорыққа шығады

Ә) Сабақ кестесі бойынша ертең бізге бес сабақ болады

Б) Жаңа оқу жылына жоспар жасадым

В) Балжан бизнес жоспар жасап отыр

35. Көп нүктенің орнына тиісті сөзді қойыңыз.

Бақыт пен Айгүл үйлену тойларын жазда жасайды...?

А) ба

Ә) бе

Б) ма

В) ме

36. Көп нүктенің орнына тиісті сөзді қойыңыз.

Бақыт, Маратты тойыңа шақырдың ...?

А) бе

Ә) ба

Б) ма

В) ме

37. Көп нүктенің орнына тиісті қосымшаны қойыңыз.

Біздің топ... жиырма бала бар.

А) -та

Ә) -да

Б) -те

В) -де

38. Көп нүктенің орнына тиісті қосымшаны қойыңыз.

Геолог... кен барлау жұмысын жүргізіп жатыр.

А) -дер

Ә) -дар

Б) -тер

В) -тар

39. Сөйлемді толықтырыңыз.

Біздің әл-Фараби атындағы ... – Қазақстандағы жетекші жоғары оқу орны.

А) ҚР ҰҒА

Ә) ҚазҰУ

Б) Мемтерминком

В) ҚазМұнайгаз

40.Тиісті сөзді қойыңыз.

Ақ көйлектің сыртынан жалпақ қызыл ... тағып апты.

А) белбау

Ә) белдемше

Б) белгі

В) белсенді

41. Дұрыс жауапты таңдаңыз.

Қоңырау соғылды да, ... ішке кірді

А) сынып

Ә) оқушылар

Б) оқулық

В) мектеп

42.Диалогті толықтырыңыз.

- Балқия, қалаға не үшін бара жатырсың?

- Мен қалаға ... тұру үшін бара жатырмын.

А) жұмыс

Ә) жұмысқа

Б) жұмысты

В)жұмыстан

43.Диалогті толықтырыңыз.

- Айдын, Алматыға не мақсатпен келдің?

- Алматыға университетке ... түсу үшін келдім

А) оқудан

Ә) оқудың

Б) оқуға

В) оқумен

44. Диалогті толықтырыңыз.

- Әділхан, ертең сабаққа қашан барасың?

- Қазір, сағат ... кейін барамын, ертең бізге бірінші сабақ сағат 9.25-те басталады.

А) сегізден

Ә) сегізде

Б) сегіздің

В) сегіздерде

45. Сөйлемді толықтырыңыз:

Майра, ... қанша балаңыз бар?

А) сіз

Ә) сіздің

Б) сізге

В) сізден

46. Дұрыс жауапты таңдаңыз:

Оқушының рюкзагы ... теңге тұрады екен.

А) екі миллион

Ә) екі мың

Б) екі мыңыншы

В) екеу

47. Көп нүктенің орнына ретін білдіретін сөзді қойыңыз.

Менің досым нөмірі ... үйде тұрады.

А) жүз бесінші

Ә) жүз бес

Б) жүз бестей

В) жүз бестен астам

48. Сөйлемді толықтырыңыз:

 ... бүгін бос уақыт жоқ, театрға бара алмаймыз.

А) Біз

Ә) Біздің

Б) Бізден

В) Бізде

49. Сөйлемді толықтырыңыз:

 ... киноға артық билет бар ма?

А) Сендердің

Ә) Сендерде

Б) Сендер

В) Сендермен

50. Сөйлемді толықтырыңыз:

Кешіріңіз, … сұрауға бола ма, театрға қалай баруға болады?

А) сізге

Ә) сізбен

Б) сізден

В) сіз

51. Сөйлемді толықтырыңыз:

Болат … бірге бір бөлмеде тұрады.

А) менің

Ә) менімен

Б) менде

В) мен

52. Сөйлемді толықтырыңыз:

Балжан да ... бірге шипажайға баратын болды.

А) сізбен

Ә) сіз

Б) сіздің

В) сізге

53.Сөйлемді толықтырыңыз:

… менің досым тұрады.

А) Мұның

Ә) Мұнан

Б) Мұны

В) Мұнда

54. Асты сызылған сөзге сұрақ қойыңыз:

Болатқа менен сәлем айт.

А) кімге

Ә) кімнен

Б) кімнен

В)кіммен

55. Асты сызылған сөзге сұрақ қойыңыз:

Айымгүл сабақтан қайтып келе жатыр.

А) қайда

Ә) қайдан

Б) қай жақ

В) қай жақта

56. Сөйлемді аяқтаңыз:

Мен емханаға баруым .....

А) болады

Ә) керек

Б) кетемін

В) жүремін

57. Сөйлемді аяқтаңыз:

Сенің қазақ тілін жақсы оқуың ..........

А) бар

Ә) керек

Б) кетесің

Д) жүресің

58. Көп нүктенің орнына болымсыз етістіктің қосымшасын қойыңыз:

Ақшаңды көп ысырап ет ....

А) –па

Ә) – пе

Б) – ма

В) –ба

59. Әкемнің әкесі - .....

А) әже

Ә) апа

Б) ата

В) көке

60. Асты сызылған сөзге сәйкес уақытты санмен көрсетіңіз:

Мен таңертең сағат жеті жарымда таңғы асымды ішемін

А) 8.30-да

Ә) 6.30-да

Б) 7.30-да

В) 8.30-да

61. Сөйлемді аяқтаңыз:

Бізге сабаққа кешігуге .............

А) келеді

Ә) болмайды

Б) жүрмейді

В) кетпейді

62. Сөйлемді аяқтаңыз

Сен сабағыңды жақсы .............

А) оқыса

Ә) оқы

Б) оқимын

В) оқыңдар

.

**ҚОРЫТЫНДЫ**

Қазақстан Республикасының бүгінгі таңдағы білім жүйесінің негізгі стратегиялық мақсаты: жоғары білімді, бәсекелестікке қабілетті, шығарашыл жеке тұлғаны қалыптастыру. Педагогикалық үрдістегі басты міндет: білім дамытушылық сипатта болуы тиіс. Шәкірттің білім дәрежесін ұстаз бағалайды. Әрбір ұстаз кәсіптік білімін шыңдай түсетін, сондай-ақ білім берудің жаңа технологияларын тиімді пайдалана алатын, өзінің нақты мақсатын айқын көре алатын, әлемдік ақпараттық қоғамның толыққанды мүшесін қалыптастыра алатын кәсіби шебер болуы керек. Жастарға білім берудегі негізгі мақсат – жан-жақты білімді, өмір сүруге бейім, іскер, өзіндік ой толғамы бар, адамгершілігі жоғары, қабілетті жеке тұлғаны қалыптастыру.

 Қазіргі кезде білім беру саласында болып жатқан ауқымды өзгерістер түрлі ынталы бастамалар мен түрлендірулерге кеңінен жол ашуда. Ол үшін әрбір оқытушыға дамытушылық іс-әрекеттердің ғылыми-педагогикалық, психологиялық әдістемелік негіздерін меңгеруі міндеттеледі. Ал жаңа технологияны пайдалану - мақсатты деңгейдегі білімді қалыптастыра отырып, мүмкіндік деңгейге жеткізеді. Сондықтан әрбір оқытушының біліктілігін көтеру мен шығармашылық, әдістемелік-педагогикалық, психологиялық әрекетін ұйымдастыруда қазіргі оқыту технологияларын меңгерудің маңызы зор. Ғылым мен техника жедел дамыған кезеңде ақпарат алмасу, ақыл-ой мүмкіндігін қалыптастырып, адамның қабілетін, талантын дамыту, білім беру мекемелерінің басты міндеті болып отыр. Әрбір білім алушының қабілетіне қарай білім береді, оны дербестікке, ізденімпаздыққа, шығармашылыққа, отан сүйгіштікке тәрбиедеуді жүзеге асыратын жаңартылған әдістемелік технологияны меңгеруге үлкен бетбұрыс жасалуы қажет. Қазіргі таңда жалпы дидактикалық технологияның бір-бірінен айырмашылығы – оқу мен оқыту үрдісін ұйымдастырудың әдістері мен құралдарына байланысты оқыту жүйесінің әдістемелік кешенін анықтауда көрінеді. Кез-келген оқытудың жаңа түрі тыңдаушының өз бетінше білім алуын ұйымдастыруға бағытталған. Сондай-ақ дәстүрлі оқыту үрдісінің өзіне тән «дәстүрлі құрылымы» бар, олар оқу үрдісін ұйымдастыру және жүргізу кезінде қолданылатын әдістер мен құралдардың жиынтығы болса, екінші жағынан оқытушының сабақ барысында қажетті ақпараттық, техникалық құралдарды тиімді пайдалану әдістерін зерттейді. Оқыту жүйесі – педагогикалық әрекеттерді ғылыми-әдістемелік, іс-тәжірибелік негізде нәтижелі болатындай етіп жоспарлы түрде ұйымдастыру. Оқыту технологиясының топтастырылуы – оқуды ұйымдастыру формасының қолданылуына дәл кезеңде қажет болған әдістерге, негіздемелерге тәуелді келеді. Оқыту технологиясын оқу әдістемесінен ажырата білген абзал. Олардың бір-бірінен айырмасы – оқыту технологиясын қайталап, көбейтіп тартауға болады. Қай жағдайда да технология өзіне сай түзілген оқу үдерісінің жоғары сапасына және педагогикалық міндеттердің табысты шешілуіне кепіл бола алады. Ал әдістеменің соңғы тиімді нәтижеге жете алмауы жиі кездеседі. Сонымен бірге әдістеме технологиялық деңгейге дейін көтерілуі мүмкін. Мысалы жаңа материалды түсіндірудің белгілі әдістемесі бар. Егер ол әдістеме шынайылық, сенім, сәйкестік талаптарына сай орайласса, оны технология деп тануға болады. Оқыту технологиясы педагогикалық шеберлікпен өзара байланысты. Оқыту технологиясын жете білудің өзі – шеберлік. Бір технологияны әрбір оқытушы жеке іске асырып отыруы мүмкін, ал ол іске асырудағы технологиялық ерекшеліктерден оқытушының оқу шеберлігі көрінеді. Оқытудың жаңа педагогикалық технологияларын меңгеру оқытушының орасан зор іскерлік пен шығармашылыққа ізденістерді қажет етеді. Осындай мақсатты көздеген жүйелі ізденістер оқытушының жаңа технологияны меңгеріп, инновациялық тараптан біліктілігінің жетілуіне әкеледі.

 Педагогика ғылымында баланы оқыту мен тәрбиелеудің міндеті жан- жақты дамыған жеке тұлғаны қалыптастыру болғандықтан, жаңа технология бойынша әдістемелік жүйенің басты бөлігі білім беру мақсаты болып қалады. Сонымен, педагогикалық технологияны тек қана техникалық оқу құралдарын дамыту немесе компьютерлендіру емес, жоғары нәтижелерге бағытталған бір тұтас өзара байланысты әдістер, тәсілдер, мазмұнның жиынтығы деп қарастыруға болады. Білім беру саласының қызметкерлеріне қойылатын міндеттердің бірі – оқытудың әдіс-тәсілдерін үнемі жетілдіріп отыру, қазіргі заманауи педагогикалық технологияларды меңгеру. Бұл міндетті орындамайынша сауатты, жан-жақты маман болу мүмкін емес.

Қазіргі қалыптасқан тарихи-әлеуметтік жағдай, қоғамдық саяси құрылым жан-жақты дамыған, білікті, нарықтық талаптың қаталдығына шыдамды күрескер азаматтарды тәрбиелеп шығаруды міндет етіп қойып отыр. Ондай интеллектуалдық деңгейі жоғары, нағыз білімпаз, адамгершілік жағынан мінсіз тәрбиеленген жастарды қайтсек қалыптастырамыз деген сауал баршамызды толғандырып жүргені хақ. Білімнің күші құдіретті. Ол бар жерде үздіксіз даму үрдісі жүреді. Білім мен ғылым арқылы өркениет дамып, мәдениет гүлденеді. Білім арқылы адам баласы өмірдегі өз орнын табады.

Қорыта келгенде, жаңа педагогикалық жүйе түрі – дамыту оқыту ұғымы тың, белгісіз, жаңа оқыту амалдары, іс-әрекеттерінен іздену, яғни білім мен тәрбие берудегі ғылымның нәтижеге қол жеткізуі, жаңа ізденістерді оңтайлы пайдалану, сол арқылы жоғары көрсеткіштерге жеткізу деген сөз.

 Оқытушы парызы – пәннің ғылыми сапасын арттырып, білім беруде тек мәлімет жиынтығын меңгертумен шектелмей, терең білімді, ізденімпаз, барлық іс-әрекеттерде шығармашылық бағыт ұстанатын, сол тұрғыдан болмысын таныта алатын жеке тұлған тәрбиелеу. Бұл міндетті жүзеге асыратын – оқытушы.

Қазақстанның алдында бәсекеге қабілетті елдердің қатарынан көріну міндеті  тұр. Бұл өз кезегінде педагогтардың мойнына екі есе жауапкершілік жүктейді. Себебі, ертеңгі күннің қоғамдық-саяси, экономикалық мәселелерін шеше білетін білімді де білікті ұрпақты тәрбиелеу мына біздің қолымызда. Білім берудің күрделі міндеттерін рухани бай, педагогикалық дарыны бар, шығармашылық, кәсіби тәсілдерді жетік меңгерген және жаңалыққа құштар жан-жақты тұлға ғана шеше алады.